Krugersdorp-moorde: Drie swaar gestraf | Maroela Media
Krugersdorp-moorde: Drie swaar gestraf
Zak, Cecilia en Marcel Maandag in die Johannesburgse hooggeregshof. Foto: Mia Spies/eNuus
Cecilia Steyn (38), Zak Valentine (34) en Marcel Steyn (21) is Maandag in die hooggeregshof in Johannesburg gevonnis.
eNuus berig regter Ellem Jacob Francis het Cecilia tot 13 keer lewenslange tronkstraf gevonnis. Sy is op die ander aanklagte tot meer as 140 jaar bykomende tronkstraf gevonnis. Zak is tot agt keer lewenslange tronkstraf gevonnis terwyl Marcel tot sewe keer lewenslange tronkstraf gevonnis is. Zak is op die ander aanklagte tot meer as 90 jaar bykomende tronkstraf gevonnis terwyl Marcel op die ander aanklagte ook tot meer as 140 jaar tronkstraf gevonnis is.
Zak Valentine. Foto: Mia Spies/eNuus
Cecilia, Zak en Marcel was deel van 'n sogenaamde "Christelike bediening" wat glo onder leiding van Cecilia gefunksioneer en tussen 2012 en 2016 'n skrikbewind in die Krugersdorp-omgewing gevoer het. Die saak het later bekend geraak as die "afspraakmoorde" omdat verskeie slagoffers vermoor is nadat hulle iemand vir 'n afspraak ontmoet het.
Al drie die beskuldigdes is in Junie vanjaar skuldig bevind aan die moorde op pastoor Reg Bendixen, Mikeila Valentine, Peter en Joan Meyer, en poging tot moord op Joshua Groenewald. Al drie is ook skuldig bevind op drie aanklagte wat met die plant van bomme verband hou, rampokkery, asook die onwettige besit van vuurwapens en ammunisie.
Cecilia Steyn. Foto: Mia Spies/eNuus
Cecilia en Marcel is ook skuldig bevind aan die sogenaamde afspraakmoorde – die moord op Anthony Scholefield, Kevin McAlpine, Glen McGregor en Hanle Lategan. Zak is op dié aanklagte onskuldig bevind.
Cecilia en Zak is skuldig bevind aan die moorde op Natacha Burger en Joy Boonzaaier, asook bedrog, diefstal en regsverydeling vir die versinning van Zak se dood. Cecilia is skuldig bevind aan die bedryf van 'n rampokkeronderneming.
Marcel Steyn. Foto: Mia Spies/eNuus
Cecilia is in totaal op 32 aanklagte, insluitend al 11 moorde, skuldig bevind. Zak is op 21 aanklagte, insluitend sewe moorde, skuldig bevind en Marcel is op 21 aanklagte, insluitend agt moorde, skuldig bevind.
Marinda Steyn (51) en haar seun, Le Roux Steyn (22), is verlede jaar ingevolge 'n pleitooreenkoms skuldig bevind vir hul aandeel aan die moordtogte. Marinda is tot 11 lewenslange vonnisse en 'n bykomende 115 jaar tronkstraf gevonnis. Le Roux is effektief 25 jaar tronkstraf opgelê.
John Barnard is reeds in 2016 tot 20 jaar tronkstraf gevonnis nadat hy skuld erken het en ingestem het om teen die ander beskuldigdes te getuig.
Luidens die getuienis is Natacha Burger en Joy Boonzaaier in Julie 2012 in Burger se huis in 'n veiligheidskompleks vermoor. Zak het dié moorde gepleeg nadat Mikeila Valentine se moed haar begewe het.
Pastoor Reg Bendixen is in Augustus 2012 in sy huis in Honeydew in Johannesburg vermoor. Dié moord is glo gepleeg omdat Bendixen klaarblyklik 'n preek van Cecilia as sy eie gebruik het.
In Oktober 2012 is Mikeila in haar en Zak se huis vermoor. Dit is glo gedoen om die res van die groep teen haar te beskerm. Marinda en Marcel het haar na bewering vermoor.
Peter (51) en Joan (47) Meyer is in hul huis in Noordheuwel vermoor. Die moordenaars het onder valse voorwendsels toegang tot die welgestelde Meyers se huis verkry. Nadat hulle vermoor is, is hulle huis vir 'n kluis deursoek, maar die aanvallers kon uiteindelik net 'n paar honderd rand buit.
Jarod Jackson is in Desember 2015 vermoor toe sy koeldrank gedokter is. Die staat voer aan sy moord was deel van die groep se gemeenskaplike doel om te maak of Zak dood is, sodat hulle die geld van sy lewensversekeringspolis kon ontvang. Hiervoor het hulle 'n lyk nodig gehad. Zak ontken betrokkenheid by dié plan.
Glen McGregor (57), 'n belastingkonsultant, is in Januarie 2016 vermoor. Nadat hy vermoor is, is sy liggaam in 'n bad in die huis geplaas en die moordenaars het sy huis deursoek vir geld en ander items.
Anthony Scholefield (67), 'n makelaar, en Kevin McAlpine, ook 'n makelaar, is albei in Mei 2016 vermoor.
Hanle Lategan (52), 'n eiendomsagent, is ook in Mei 2016 vermoor. Geld is ná haar dood uit haar rekening onttrek en daar is later naby Tarlton van haar liggaam ontslae geraak.
In die nuus Krugersdorp-moorde
Solidariteit pak beleërde Denel in hof
Jong onnie, oudleerders van skool sterf in botsing
Ek weet ons regstelsel werk nie so nie.. Maar as hul wraggies net elke liewe vonnis op sy eie kon uitdien sou hul nooit weer buite wees nie. Veral die siek sadistiese Cecilia!!!! Ek sidder om te dink wat sy alles in die tronk kan aanvang…
Hulle het nog die reg om te lewe al gaan hulle in die tronk sit tot hulle dood gaan. Hulle slagoffers se reg om te lewe is van hulle af weg geneem. Hoop dit wat hulle gedoen het sal by hulle spook vir die res van hul lewe.
As hulle dan nou moet tronk toe aangesien die doodstraf lankal afgeskaf is, moet hulle in isolasie geplaas word en dalk een uur 'n week die son sien. Hulle moet elke dag en nag met hulle gedagtes sit en oor en oor dink oor dit wat hulle gedoen het. Die sel moet so donker wees dat hulle dag en nag nie kan onderskei!!
Hierdie is die wreedste mense. Marcel so jonk en uit vorige berigte het ek afgelei, glad nie dom. Sy het haar kanse op 'n sukselsvolle en normale lewe, weg gemoor!